Obrazloženje Nacrta prijedloga

Plana upravljanja pomorskim dobrom na području Općine Dubrovačko primorje za razdoblje 2024.-2028. godine

Dana 29. srpnja 2023. godine stupio je na snagu Zakon o pomorskom dobru i morskim lukama („Narodne novine“ broj 83/23) (dalje u tekstu: Zakon). Zakonom je uređen pojam i pravni status pomorskog dobra, zaštita pomorskog dobra, određivanje njegovih granica, evidencija i upis pomorskog dobra u katastru i zemljišnoj knjizi, imovinskopravna pitanja, upravljanje, upotreba pomorskog dobra, koncesije za gospodarsko korištenje pomorskog dobra, morske plaže, sidrišta i privezišta, pojam i razvrstaj morskih luka, lučko područje, lučke djelatnosti, luke otvorene za javni promet i osnivanje lučkih uprava, luke posebne namjene te nadzor nad provedbom Zakona. Cilj Zakona je uspostavljanje integralnog, kvalitetnog i transparentnog sustava zaštite, upravljanja i korištenja pomorskog dobra u Republici Hrvatskoj.

**U**tvrđena je obveza Općine Dubrovačko primorje na redovno upravljanje pomorskim dobrom, u skladu sa Planom te je propisano da Plan uređuje planirane aktivnosti na pomorskom dobru i prioritete njihove realizacije, izvore sredstava za njihovu realizaciju, plan održavanja, dohranjivanja plaža i gradnje na pomorskom dobru, plan davanja dozvola na pomorskom dobru i plan nadzora ovlaštenika dozvola na pomorskom dobru na području Općine za propisano razdoblje.

Utvrđuju se planirane aktivnosti redovitog upravljanja pomorskim dobrom na području Općine, a sukladno članku 3. Pravilnika o sadržaju plana kojim se utvrđuje da planirane aktivnosti na pomorskom dobru uključuju sažeti prikaz aktivnosti koje se planiraju na pomorskom dobru u petogodišnjem razdoblju.

Utvrđuju se izvori sredstava za realizaciju planiranih aktivnosti na pomorskom dobru, sukladno Zakonu i Pravilniku o sadržaju plana.

Utvrđuje se plan davanja dozvola na pomorskom dobru.

Člankom 12. definira se pojam dozvole na pomorskom dobru sukladno odredbama Zakona. U članku 13. naznačene su djelatnosti i lokacije za koje se planira davanje dozvola u razdoblju 2024.-2028. godine.

Nadalje, propisuje se da se dozvola na pomorskom dobru izdaje na temelju provedenog javnog natječaja ili na zahtjev gospodarskog subjekta, što je novina u odnosu na važeću Uredbu o postupku davanja koncesijskog odobrenja, koja se primjenjivala na način da je prednost imao podnositelj zahtjeva koji je zahtjev ranije predao. Dozvola se izdaje na rok od dvije do pet godina na temelju provedenog javnog natječaja ili na rok do 20 dana na zahtjev gospodarskog subjekta.

Načelnik objavljuje javni natječaj za dodjelu dozvola na pomorskom dobru do 01. veljače tekuće godine.

Javni natječaj se provodi prikupljanjem pisanih ponuda u zatvorenim omotnicama, a provodi ga Povjerenstvo čije članove i zamjenike imenuje Načelnik.

Najpovoljnijom ponudom smatrat će se ona ponuda koja, uz ispunjavanje uvjeta iz natječaja, sadrži najveći broj bodova prema kriterijima ocjenjivanja ponuda u natječaju. Kriteriji su utvrđeni predloženim člankom 16. Plana.:

Pravilnikom o sadržaju plana u članku 8. stavku 1. je propisano da se planom upravljanja pomorskim dobrom određuje način ocjenjivanja ponuda zaprimljenih na natječaju za davanje dozvola, dok su stavcima 2. do 6. propisani kriteriji ocjenjivanja koji se moraju, odnosno mogu primijeniti, a čiji ukupan zbroj mora iznositi 100%. Slijedom navedenog, predviđeno je da najviše 60% ocjene ponude čini ponuđeni iznos naknade za dozvolu na pomorskom dobru, budući da sredstva od naknade za dozvolu na pomorskom dobru predstavljaju jedan od izvora sredstava za realizaciju planiranih aktivnosti na pomorskom dobru, odnosno upravo ta sredstva omogućuju adekvatnu brigu o pomorskom dobru. Nadalje, po najviše 30% ocjene ponude iznosi uporaba opreme i pratećih instalacija i pružanje usluga koje koriste materijale i predmete s certifikatom kvalitete kojom se osigurava kvalitetnije obavljanje djelatnosti na pomorskom dobru te vremensko razdoblje obavljanja djelatnosti temeljem dozvole, kojim se osigurava bolja izvansezonska ponuda. Osim toga, najviše 10% ocjene ponude iznosi prethodno iskustvo i dobro i odgovorno obavljanje djelatnosti kojim se prednost daje ponuditeljima koji su u prethodnim razdobljima odgovorno postupali te se na taj način također osigurava kvalitetno obavljanje djelatnosti na pomorskom dobru. U slučaju da dva ili više ponuditelja, koji ispunjavaju uvjete iz natječaja i ostvare jednak broj bodova prema kriterijima ocjenjivanja, pravo prvenstva ima ponuditelj čija je ponuda ranije zaprimljena u pisarnici Općine.

Na temelju zaprimljenih ponuda na javnom natječaju, na temelju odluke Općinskog vijeća, rješenje o dozvoli na pomorskom dobru najpovoljnijem ponuditelju donosi Načelnik.